Carcaixent sense fum - "Dia Mundial Sense Tabac 2023"
31 de maig de 2023

Carcaixent

El lema que proposa la OMS per al Dia Mundial Sense Tabac 2023 es "Cultivem aliments, no tabac".

El cultiu de tabac és perjudicial per a la nostra salut, la dels agricultors i la del planeta. La indústria tabaquera interferix en els intents de substituir el cultiu de tabac, amb el que contribuix a la crisi alimentària mundial. Esta campanya pretén animar als governs a posar fi a les subvencions al cultiu de tabac i utilitzar els recursos estalviats per a ajudar els agricultors a canviar a cultius més sostenibles que milloren la seguretat alimentària i la nutrició.

Objectius de la campanya

Complementant esta campanya mundial, en la localitat portem a terme una iniciativa "Carcaixent sense fum", que consistix en una serie d'actuacions en diferents àmbits al voltant de la prevenció del consum de tabac. Alguna d'elles és la difusió a través de punts d'informació claus (centre de salut, ajuntament, Servicis Socials, biblioteca, etc.) de fullets i material de sensibilització sobre els riscos del consum de tabac i d'una guia de com poder deixar de fumar.

En esta edició de "Carcaixent sense fum", s'està donant rellevància al cost econòmic de fumar a través d'uns bitllets amb el valor que suposa un any fumant una caixeta de tabac. Este material també s'ha portat als centres escoles amb els alumnes de sext de primària, en els que s'ha realitzat un taller "La xeringa fumadora"  i amb els alumnes de 1r ESO, dins del projecte de prevenció del consum de tabac.

Al mateix temps, s'ha  convocat la octava edició del concurs de cartells del dia mundial sense tabac i que en breu tindrem els nous guanyadors.